Tokio Hotel
„Tokio Hotel“ – vokiečių poproko muzikos grupė. Dvyniai Bilas ir Tomas Kaulitzai (gimę 1989 m. rugsėjo 1 d.) dainuoti pradėjo dar būdami devynerių. Po pasirodymo gimtajame Magdeburgo mieste, jie susipažino su Gustavu Schäferiu (g. 1988 m. rugsėjo 8 d.) ir Georgu Listingu (g. 1987 m. kovo 31 d.) su kuriais ir įkūrė grupę, kurią pavadino „Devilish“. 2004 m. pakeitė pavadinimą į „Tokio Hotel“, pasirašė sutartį su „Universal“ kompanija ir pradėjo darbuotis studijoje Hamburge su prodiuseriu ir dainų autorių komanda – Deivu Rothu, Deividu Jostu ir Patu Benzneriu. Vokalo partijas grupėje atlieka Bilas Kaulitzas, gitara groja jo brolis dvynys Tomas Kaulitzas, bosine gitara – Georgas Listingas, o būgnais – Gustavas Schäferis. Debiutinės dainos „Durch den Monsun“ („Through the Monsoon“) vaizdo klipas Vokietijos televizijose pradėtas groti 2005 m. liepos mėnesį. Su šiuo kūriniu „Tokio Hotel“ tapo jauniausia topuose atsidūrusia Vokietijos grupe. 2005 m. spalio 6 d. dieną grupė apdovanota dviem Vokietijos muzikiniais apdovanojimais „Comet“.